PMIndiaData/PMIndiaSum huggingface dataset:
ஆஸ்திரேலியாவின் வெளியுறவுத்  துறை அமைச்சர் ஜூலி பிஷப் அவர்கள் பிரதமருடன் சந்திப்பு

ஆஸ்திரேலியாவின் வெளியுறவுத் துறை அமைச்சர் ஜூலி பிஷப் அவர்கள் பிரதமர் திரு. நரேந்திர மோடியை இன்று சந்தித்தார். 2017 ஏப்ரலில் ஆஸ்திரேலிய பிரதமர் திரு. டர்ன்புல் இந்தியாவிற்கு மேற்கொண்ட பயணம் வெற்றிகரமாக முடிந்ததை நினைவு கூர்ந்த பிரதமர், 2014 ஆம் ஆண்டு தான் ஆஸ்திரேலியாவிற்கு மேற்கொண்ட பயணத்திற்கு பின் இரு நாடுகளுக்கும் இடையே உள்ள உறவு மேலும் வலுவடைந்துள்ளது என்று கூறினார். 2017 ஏப்ரலில் ஆஸ்திரேலிய பிரதமர் திரு. டர்ன்புல் இந்தியாவிற்கு மேற்கொண்ட பயணத்திற்கு பிறகு இருதரப்பு உறவில் ஏற்பட்டுள்ள முன்னேற்றம் குறித்து பிஷப் அவர்கள் பிரதமருக்கு எடுத்துரைத்தார். இரு நாடுகளுக்கும் நன்மை தரக்கூடிய பிராந்திய மற்றும் உலகளாவிய பிரச்சினைகளை குறித்து பிரதமர் மோடியும் பிஷப் அவர்களும் உரையாடினர். சர்வதேச சூரிய எரிசக்தி கூட்டணியில் ஆஸ்திரேலியா இணைந்திருப்பதை வரவேற்ற பிரதமர் ஆஸ்திரேலியாவின் பங்கேற்பு இந்த கூட்டணியை மேலும் வலுப்படுத்தும் என்று கூறினார்.
சீனாவின் தேசிய நாளன்று பிரதமர் வாழ்த்து

பாரதப் பிரதமர் திரு. நரேந்திர மோடி அவர்கள், சீனாவின் தேசிய தினத்தில் அந்நாட்டு மக்களுக்கு வாழ்த்து தெரிவித்தார். “சீன மக்களுக்கு அவர்களின் தேசிய தினத்தில் எனது வாழ்த்துக்கள்” என்று கூறினார் பிரதமர். அன்பார்ந்த சீன தேசத்தின் சகோதர சகோதரிகளே. உங்கள் அனைவருக்கும் தேசிய தின வாழ்த்துக்கள். நம் இரு நாடுகளுக்கும் இடையே பல ஆண்டுகளாக நெருங்கிய தொடர்பு இருந்து வருகிறது. நம் இரு நாடுகளும் இணைந்து, இவ்வுலகை ஒரு அற்புதமான இடமாக மாற்ற முடியும். இந்த நூற்றாண்டை ஆசிய நூற்றாண்டாக மாற்ற இந்தியா மற்றும் சீன நாடுகளின் உளவு வகை செய்யும். செப்டம்பர் 2014ல் இந்தியாவுக்கு சீன அதிபர் ஜீயின் வருகையும், மே 2015ல் சீனாவுக்கு எனது வருகையும், நம் இரு நாட்டு உறவுகள் மேம்படைய பெரும் வகையில் உதவி புரிந்துள்ளன. குடியரசுத் தலைவர் ஜி அவர்களுடனும், அதிபர் லீ அவர்களுடனும் நடந்த எனது பேச்சுவார்த்தைகளை நினைவு கூர்கிறேன். முதல் உலக யோகா தினத்தன்று, ஆர்வத்தோடு நீங்கள் யோகா பயின்றதற்கு உங்களுக்கு எனது வாழ்த்துக்கள். வரும் காலத்தில் நமது இருநாட்டு உறவுகள் மேலும் பலப்படும் என்று நம்புகிறேன். மனித இனத்தின் வளர்ச்சிக்காக நமது இரு நாடுகளும் மேலும் இணைந்து பணியாற்ற வேண்டும் என்று விரும்புகிறேன் என்று குறிப்பிட்டுள்ளார்.
மலையாள புத்தாண்டின் முதல் மாதமான ‘சிங்கம்’ துவங்கியதையொட்டி மக்களுக்கு பிரதமர் வாழ்த்து

மலையாள புத்தாண்டின் முதல் மாதமான ‘சிங்கம்’ துவங்கியதையொட்டி பிரதமர் திரு. நரேந்திர மோடி அனைத்து மக்களுக்கும் தனது வாழ்த்தினை தெரிவித்துள்ளார். “மலையாள புத்தாண்டின் முதல் மாதமான ‘சிங்கம்’ துவங்கியதையொட்டி மலையாள சமூகத்தினருக்கு எனது வாழ்த்துகள். இந்த ஆண்டு மகிழ்ச்சியையும் அமைதியையும் கொண்டுவரட்டும்”, என்று பிரதமர் குறிபிட்டுள்ளார்.
கேரளா தீ விபத்து அதிர்ச்சி அளிக்கிறது; பிரதமர்

கேரளாவின் கொல்லம் மாவட்டத்தில் ஏற்பட்ட பயங்கரத் தீ விபத்து தனக்கு மிகுந்த அதிர்ச்சியை அளிக்கிறது என்று பிரதமர் திரு நரேந்திர மோடி கூறியுள்ளார். இந்த எதிர்பாரா துயர சம்பவத்தினால் ஏற்பட்டுள்ள சூழ்நிலையை நேரில் பார்வையிட பிரதமர் கேரளாவுக்கு பயணம் மேற்கொள்ள உள்ளார். கொல்லத்தில் கோவிலில் ஏற்பட்ட தீ விபத்து எனக்கு மிகுந்த வருத்தத்தையும் அதிர்ச்சியையும் அளிக்கிறது. எனது எண்ணங்கள் உயிரிழந்தோர் குடும்பத்தினரிடமும் எனது பிரார்த்தனைகள் காயமடைந்தோர் குடும்பத்தினரிமும் உள்ளது. கொல்லம் கோவிலில் ஏற்பட்ட தீ விபத்து குறித்து முதல்வர் உம்மன் சாண்டியுடன் பேசினேன். மிக மோசமாக காயம் அடைந்தோரை உடனடியாக மருத்துவமனையில் அனுமதிக்க ஹெலிகாப்டர் மூலம் அனுப்பி வைக்க ஏற்பாடுகள் செய்யப்படுகிறது. எனது அமைச்சரவை நண்பர் மற்றும் சுகாதாரத் துறை அமைச்சருமான திரு ஜெ. பி. நட்டாவை விபத்து ஏற்பட்ட பகுதிக்கு விரைவாக வந்தடையுமாறு கேட்டுக் கொண்டுள்ளேன். எதிர்பாரா துயர சம்பவத்தினால் ஏற்பட்டுள்ள சூழ்நிலையை கண்காணிக்க நான் கேரளாவுக்கு விரைவில் பயணம் மேற்கொள்ள உள்ளேன் என்று பிரதமர் கூறியுள்ளார்.
மக்களவை உறுப்பினரும் முன்னாள் மத்திய அமைச்சருமான திரு. சுல்தான் மறைவிற்கு பிரதமர் இரங்கல்

நாடாளுமன்ற மக்களவை உறுப்பினரும், முன்னாள் மத்திய அமைச்சருமான திரு. சுல்தான் அகமது மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “மக்களவை உறுப்பினரும், முன்னாள் மத்திய அமைச்சருமான திரு. சுல்தான் அகமதுவின் மரண செய்தி கேட்டு கவலையடைந்தேன். இந்த சோகமான தருணத்தில் என் எண்ணங்கள் அவரது குடும்பத்தினர் மற்றும் அவரது ஆதரவாளர்கள் மீது உள்ளது.” என்று பிரதமர் குறிப்பிட்டுள்ளார்.
உலக மல்யுத்த போட்டி 2021-ல் பதக்கங்கள் வென்ற அன்ஷு மாலிக் மற்றும் சரிதா மோருக்கு பிரதமர் வாழ்த்து

உலக மல்யுத்த போட்டி 2021-ல் வெள்ளி பதக்கம் வென்ற அன்ஷு மாலிக் மற்றும் வெண்கல பதக்கம் வென்ற சரிதா மோருக்கு பிரதமர் திரு நரேந்திர மோடி வாழ்த்து தெரிவித்துள்ளார். “உலக மல்யுத்த போட்டி 2021-ல் வெள்ளி வென்ற @OLyAnshu மற்றும் வெண்கலம் வென்ற @saritamor3 ஆகியோருக்கு வாழ்த்துகள். இந்த சிறப்பு வாய்ந்த விளையாட்டு வீரர்களின் எதிர்கால முயற்சிகளுக்கு நல்வாழ்த்துகள்,” என்று தமது டிவிட்டர் பக்கத்தில் பிரதமர் பதிவிட்டுள்ளார்.
நேபாளத்தின் லும்பினியில் புத்த கலாச்சாரம் மற்றும் பாரம்பரியத்திற்கான இந்திய சர்வதேச மையத்தின் பூமி பூஜை

நேபாளத்தின் லும்பினியில் உள்ள லும்பினி மடாலய மண்டலத்தில் புத்த கலாச்சாரம் மற்றும் பாரம்பரியத்திற்கான இந்திய சர்வதேச மையத்தை கட்டமைப்பதற்கான பூமி பூஜையை நேபாள பிரதமர் மேதகு ஷேர் பகதூர் தூபாவுடன் இணைந்து பிரதமர் திரு நரேந்திர மோடி மேற்கொண்டார். 2. மார்ச் 2022 இல் சர்வதேச புத்த கூட்டமைப்பிற்கும் லும்பினி மேம்பாட்டு அறக்கட்டளைக்கும் இடையே கையெழுத்தான ஒப்பந்தத்தின் அடிப்படையில், லும்பினி மேம்பாட்டு அறக்கட்டளை, சர்வதேச புத்த கூட்டமைப்பிற்கு ஒதுக்கியுள்ள இடத்தில், புதுதில்லியின் சர்வதேச புத்த கூட்டமைப்பால் இந்த மையம் அமைக்கப்படும். 3. தேராவாடா, மஹாயானா மற்றும் வஜ்ராயானா ஆகிய மூன்று முக்கிய புத்த பாரம்பரியங்களைச் சேர்ந்து துறவிகளால் பூமிபூஜை மேற்கொள்ளப்பட்ட பிறகு, மையத்தின் மாதிரியை இரு நாடுகளின் பிரதமர்களும் திறந்து வைத்தனர். 4. புத்த ஆன்மீக அம்சங்களை உலகம் முழுவதும் உள்ள யாத்ரீகர்களும், சுற்றுலாப் பயணிகளும் பெறுவதற்குத் தேவையான உலகத்தரம் வாய்ந்த வசதிகளை, கட்டி முடிக்கப்பட்ட பிறகு, இந்த மையம் வழங்கும். நவீன கட்டிடமாக, எரிசக்தி, தண்ணீர் மற்றும் கழிவுகளைக் கையாள்வதில் நிகர பூஜ்ஜிய தன்மை வாய்ந்ததாக விளங்குவதுடன், பிரார்த்தனை அரங்குகள், தியான மையங்கள், நூலகம், கண்காட்சி அரங்கம், உணவகம், அலுவலகம் மற்றும் இதர வசதிகளையும் இந்த மையம் உள்ளடக்கியிருக்கும். •••••••••••••
இமாச்சலப்பிரதேசம் மண்டியில் சாலை விபத்து: உயிரிழப்பு குறித்து பிரதமர் வேதனை

பிரதமர் திரு.நரேந்திர மோடி, இமாச்சலப்பிரதேசம் மண்டியில் ஏற்பட்ட சாலை விபத்தில் பலர் உயிரிழந்திருப்பது குறித்து வேதனை தெரிவித்துள்ளார். அவர் பகிர்ந்துள்ள டுவிட்டர் பதிவில், “இமாச்சலப்பிரதேசம் மண்டியில் ஏற்பட்ட சாலை விபத்து குறித்து அறிந்து மிகுந்த வருத்தமுற்றேன். அங்கு, அரசு, மீட்புப் பணிகளையும், நிவாரணப் பணிகளையும் செய்து வருகிறது. இந்த விபத்தில் உயிரிழந்தவர்களின் குடும்பத்தினருக்கு எனது ஆழ்ந்த இரங்கலைத் தெரிவித்துக் கொள்கிறேன். விபத்தில் காயமுற்றவர்கள் விரைவில் குணமடைய வேண்டும் என்று வாழ்த்துகிறேன்” என்று கூறியுள்ளார். ••••••
அடல் புத்தாக்க இயக்கத்தை நீட்டிக்க மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் அடல் புத்தாக்க இயக்கத்தை (ஏஐஎம்) 2023 மார்ச் மாதம் வரை நீட்டிக்க ஒப்புதல் வழங்கப்பட்டது. நாட்டில் தொழில் முனைவு சூழல் மற்றும் புதிய கண்டுபிடிப்புகளை ஊக்குவிக்கும் புத்தாக்க கலாச்சாரத்தை உருவாக்குவதை நோக்கமாகக் கொண்டு அடல் புத்தாக்க இயக்கம் செயல்பட்டு வருகிறது. அடல் புத்தாக்க இயக்கத்தின் மூலம் மேற்கொள்ள திட்டமிட்டுள்ள இலக்குகள் வருமாறு– 10,000 அடல் டிங்கரிங் ஆய்வகங்களை ஏற்படுத்துதல் 101 அடல் இன்குபேஷன் மையங்களை உருவாக்குதல் 50 அடல் சமுதாய புத்தாக்க மையங்களை உருவாக்குதல் அடல் புதிய இந்தியா சவால்களின் மூலம் 200 ஸ்டார்ட் அப்-களுக்கு ஆதரவளித்தல் 2015 ஆம் ஆண்டில் பட்ஜெட் உரையில் மத்திய நிதியமைச்சர் அறிவித்ததற்கு இணங்க இந்த இயக்கம் நித்தி ஆயோக்கின் கீழ் அமைக்கப்பட்டுள்ளது. நாட்டில் தொழில் முனைவு சூழல் மற்றும் புத்தாக்க கலாச்சாரத்தை உருவாக்குவதை நோக்கமாகக் கொண்டு, பள்ளி, பல்கலைக்கழகம், ஆராய்ச்சி நிறுவனங்கள், எம்எஸ்எம்இ, தொழிற்சாலைகள் அளவில் அடல் புத்தாக்க இயக்கம் செயல்பட்டு வருகிறது. உள்கட்டமைப்பு உருவாக்கம், நிறுவன கட்டமைப்பு ஆகியவற்றில் இது கவனம் செலுத்தியுள்ளது. தேசிய அளவிலும், உலக அளவிலும் இந்த இயக்கம் புத்தாக்க சூழலியலை ஒருங்கிணைக்க பாடுபட்டு வருகிறது. அடல் புத்தாக்க இயக்கம் பல்வேறு நிகழ்ச்சிகள் மூலம் லட்சக்கணக்கான பள்ளிக் குழந்தைகளுக்கு புத்தாக்க உணர்வை ஊட்டியுள்ளது. இந்த இயக்கத்தின் ஆதரவுடன் ஸ்டார்ட் அப்-கள் ரூ.2,000 கோடிக்கும் மேற்பட்ட முதலீட்டை ஈர்த்துள்ளதுடன் பல ஆயிரக்கணக்கானோருக்கு வேலைவாய்ப்புகளை உருவாக்கி உள்ளனர். தேசிய நலனைக் கருத்தில் கொண்டு பல்வேறு செயல்பாடுகளை ஏஐஎம் செயல்படுத்தி வருகிறது. மத்திய அமைச்சரவை இதற்கு ஒப்புதல் வழங்கியதையடுத்து ஏஐஎம் மேலும் அதிக பொறுப்புணர்வுடன் அனைவருக்குமான புத்தாக்க சூழலை உருவாக்க வழி ஏற்பட்டுள்ளது. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814821
பாகிஸ்தானிலிருந்து திரும்பிவந்த கீதா பிரதமரை சந்தித்தார்

பல ஆண்டுகளுக்கு முன்னர் வழிதவறி இந்தியாவிலிருந்து பாகிஸ்தானிற்கு சென்ற மாற்றுத் திறனாளியான கீதா, இன்று இந்தியாவிற்கு திரும்பியிருந்தார். பின்னர் அவர் பிரதமர் திரு நரேந்திர மோடியை சந்தித்தார். தாய்நாட்டுக்கு திரும்பும் உங்களுக்கு நல்வரவு என்று கூறிய பிரதமரை கீதா அணைத்துக் கொண்டார். அவருடைய குடும்பத்தினரை தேடுவதற்கு அனைத்து முயற்சிகளும் மேற்கொள்ளப்படும் என்று தெரிவித்தார். இந்தியாவில் அவர் நன்கு பாதுகாக்கப்படுவார் என்றும் பிரதமர் கூறினார். இந்தியாவில் உள்ள அனைவரும் உங்களை பாதுகாப்பார்கள் என்று அப்போது பிரதமர் தெரிவித்தார். கராச்சியில் உள்ள எதி அறக்கட்டளை அமைப்பின் திருமதி பில்குவிஸ் பானோ எதி என்பவர் பல ஆண்டுகளாக கீதாவை அன்புடன் பாதுகாத்து வந்ததற்காக பிரதமர் அவரை பாராட்டினார். எதி அறக்கட்டளை அமைப்பை பாராட்டும் வகையில் ஒரு கோடி ரூபாய் அளிக்கப்படும் பிரதமர் அப்போது அறிவித்தார். கீதாவை பல ஆண்டுகள் பாதுகாத்து வந்ததற்காக மட்டுமல்லாமல், அந்த அமைப்பு மேற்கொள்ளும் பல்வேறு பணிகளுக்காகவும் இந்த நிதி வழங்கப்படுகிறது. பிரதம திருமதி பில்குவிஸ் பானோ எதி குஜராத் மாநிலம் ஜுனாகத் மாவட்டத்தில் பந்த்வா என்ற இடத்தில் பிறந்தவர் என்பதை அறிந்த பிரதமர், அவரையும் அவரது குடும்பத்தினரையும் ஜுனாகத்துக்கு பயணம் மேற்கொள்ளும்படி அழைப்பு விடுத்தார். இந்த நிகழ்ச்சியில் கலந்து கொண்ட வெளியுறவுத்துறை அமைச்சர் திருமதி சுஷ்மா ஸ்வராஜும் பில்குவிஸ் பானோ எதி அமைப்பு கீதாவை பல ஆண்டுகாலம் அன்புடன் கவனித்துக் கொண்டதற்காக பாராட்டினார்.
பாராலிம்பிக்ஸ் போட்டிகளின் உயரம் தாண்டுதல் பிரிவில் வெண்கலப் பதக்கம் வென்ற சரத் குமாருக்கு பிரதமர் வாழ்த்து

டோக்கியோவில் நடைபெற்று வரும் பாராலிம்பிக்ஸ் போட்டிகளின் உயரம் தாண்டுதல் பிரிவில் வெண்கலப் பதக்கம் வென்ற சரத் குமாருக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்டுள்ள சுட்டுரைச் செய்தியில், “வெண்கலப் பதக்கத்தை வென்றதன் மூலம் ஒவ்வொரு இந்தியரின் முகங்களிலும் எளிதில் வெல்ல முடியாத புன்னகையை சரத்குமார் தவழச் செய்துள்ளார். அவரது வாழ்க்கைப் பயணம் ஏராளமானோருக்கு எழுச்சியூட்டும். அவருக்கு வாழ்த்துகள்”, என்று குறிப்பிட்டுள்ளார். —–
பிரதமரின் கதிசக்தி கட்டமைப்பு அமலாக்கத்திற்காக ரயில்வேக்கு சொந்தமான நிலத்தை நீண்டகால குத்தகைக்கு அளிப்பதற்கான கொள்கைக்கு மத்திய அமைச்சரவை ஒப்புதல்

பிரதமரின் கதிசக்தி கட்டமைப்பு அமலாக்கத்திற்காக ரயில்வேக்கு சொந்தமான நிலத்தை நீண்டகால குத்தகைக்கு அளிப்பதற்கான கொள்கைக்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இதன் மூலம், ரயில்வேயின் சரக்கு போக்குவரத்து அதிகரிக்கும் அதன் மூலம் தொழில்துறையின் சரக்கு போக்குவரத்திற்கான செலவு குறையும். ரயில்வேக்கு அதிக வருவாய் கிடைக்கும். மின்சாரம், எரிவாயு, தண்ணீர் விநியோகம், தொலைதொடர்பு கேபிள், சாலை, மேம்பாலம் உள்ளிட்ட பொதுப்பணிகள், வளர்ச்சியடையும். இக்கொள்கையின் மூலம் 1.2 லட்சம் பேருக்கு வேலைவாய்ப்பு கிடைக்கும். பிரதமரின் கதிசக்தி திட்டத்தின் கீழ் அடுத்த 5 ஆண்டுகளில் 300 சரக்கு போக்குவரத்து முனையங்கள் அமைக்கப்படும். நிலத்தின் சந்தை மதிப்பில், ஆண்டுக்கு 1.5 சதவீத வட்டியில், 35 ஆண்டுகள் வரை சரக்கு போக்குவரத்து நடவடிக்கைகளுக்காக ரயில்வே நிலங்கள் நீண்ட கால குத்தகைக்கு அளிக்கப்பட உள்ளது. மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1857411 —–
பிரதமர் திரு நரேந்திர மோடி மற்றும் ஜப்பான் பிரதமர் மேன்மைமிகு சுகா யோஷிஹிடே இடையே தொலைபேசி உரையாடல்

ஜப்பான் பிரதமர் மேன்மைமிகு சுகா யோஷிஹிடே உடன் தொலைபேசி மூலம் பிரதமர் திரு நரேந்திர மோடி இன்று உரையாடினார். ஜப்பானின் பிரதமராக நியமிக்கப்பட்டதற்காக பிரதமர் சுகாவுக்கு பிரதமர் வாழ்த்து தெரிவித்ததோடு, இலக்குகளை அடைவதில் வெற்றியடையவும் வாழ்த்துகளை தெரிவித்தார். கடந்த சில வருடங்களாக இந்திய-ஜப்பான் இடையேயான சிறப்பான சர்வதேச கூட்டு பெரிய அளவில் முன்னேற்றம் அடைந்திருப்பதாக இரு தலைவர்களும் ஒத்துக்கொண்டனர். பரஸ்பர நம்பிக்கை மற்றும் பகிர்ந்து கொள்ளக்கூடிய மதிப்புகளின் மூலம் இந்த உறவை மேலும் வலுவானதாக்குவதற்கான தங்கள் விருப்பத்தை இருவரும் வெளிப்படுத்தினர். கொவிட்-19 பெருந்தொற்று உட்பட சர்வதேச சவால்கள் நிறைந்துள்ள இன்றைய காலகட்டத்தில், இரு நாடுகளுக்கிடையேயானக் கூட்டு இன்னும் முக்கியத்துவம் பெறுகிறது என்று இரு தலைவர்களும் கூறினர். தாராளமான, திறந்துவிடப்பட்டுள்ள மற்றும் அனைத்தையும் உள்ளடக்கிய இந்திய-பசிபிக் பிராந்தியத்தின் பொருளாதார கட்டமைப்பு வலுவான விநியோக சங்கிலிகளின் மீது நிறுவப்பட வேண்டும் என்றும், இதன் காரணமாக, இந்திய, ஜப்பான் மற்றும் இதர ஒத்த கருத்துடைய நாடுகளுடனான கூட்டுறவை வரவேற்பதாகவும் அவர்கள் கூறினர். இரு நாடுகளுக்கிடையேயான பொருளாதாரக் கூட்டில் அடையப்பட்டுள்ள முன்னேற்றம் குறித்து பாராட்டு தெரிவித்த இரு தலைவர்களும், சிறப்பு திறன்கள் பெற்ற பணியாளர்கள் குறித்த ஒப்பந்தத்தின் உள்ளடக்கத்தை இறுதி செய்வதை வரவேற்றனர். கொவிட்-19 சர்வதேச பெருந்தொற்றால் ஏற்பட்டுள்ள நிலைமை சீரடைந்தவுடன், வருடாந்திர இருதரப்பு மாநாட்டுக்கு இந்தியா வருமாறு பிரதமர் சுகாவுக்கு பிரதமர் அழைப்பு விடுத்தார்.
கார்த்திக் பூர்ணிமா மற்றும் தேவ் தீபாவளியையொட்டி பிரதமர் வாழ்த்து

கார்த்திக் பூர்ணிமா மற்றும் தேவ் தீபாவளியையொட்டி பிரதமர் திரு நரேந்திர மோடி வாழ்த்து தெரிவித்துள்ளார். இதுகுறித்து பிரதமர் வெளியிட்டுள்ள ட்விட்டர் பதிவில், "இந்தியாவின் பண்டைய கலாச்சாரம், ஆன்மிகம் மற்றும் பாரம்பரிய சின்னங்களின் புனிதநாளான கார்த்திக் பூர்ணிமா மற்றும் தேவ் தீபாவளி நல்வாழ்த்துக்கள். புனித நீராடுதல் மற்றும் விளக்கு தானத்துடன் தொடர்புடைய இந்த தருணம் அனைவரின் வாழ்விலும் புதிய சக்தியை ஏற்படுத்தட்டும்." என்று குறிப்பிட்டுள்ளார்.
ஈஸ்வதினி பிரதமர் அம்ப்ரோஸ் மன்ட்வுலோ த்லமினியின் மறைவுக்கு பிரதமர் இரங்கல்

ஈஸ்வதினி பிரதமர் திரு அம்ப்ரோஸ் மன்ட்வுலோ த்லமினியின் மறைவுக்கு, பிரதமர் திரு நரேந்திர மோடி இரங்கல் தெரிவித்துள்ளார். டிவிட்டரில், பிரதமர் விடுத்துள்ள தகவலில், "ஈஸ்வதினி பிரதமர் திரு அம்ப்ரோஸ் மன்ட்வுலோ த்லமினியின் சோகமான மறைவுக்கு, ஈஸ்வதினி நாட்டு மக்களுக்கும், அரசுக்கும் எனது ஆழ்ந்த இரங்கல்கள். அவரை பிரிந்து வாடும் குடும்பத்தினருக்கு, நமது பிரார்த்தனைகள் மற்றும் இரங்கல்கள். ’’ எனக் குறிப்பிட்டுள்ளார்.
ரஷ்ய கூட்டமைப்பின் பாதுகாப்பு குழு செயலாளர் திரு நிகோலாய் பட்ருஷேவ் பிரதமர் திரு நரேந்திர மோடியை சந்தித்தார்

ரஷ்ய கூட்டமைப்பின் பாதுகாப்பு குழு செயலாளர் திரு நிகோலாய் பட்ருஷேவ் பிரதமர் திரு நரேந்திர மோடியை இன்று சந்தித்தார். தேசிய பாதுகாப்பு ஆலோசகர் மற்றும் வெளியுறவு அமைச்சரை முன்னதாக இன்று அவர் சந்தித்த போது நடைபெற்ற பலனளிக்கும் கருத்து பரிமாற்றங்கள் குறித்து பிரதமரிடம் விளக்கிய செயலாளர் திரு பட்ருஷேவ், இந்தியாவுடனான அதன் ‘சிறப்பான மற்றும் மதிப்புமிக்க கூட்டை’ மேலும் ஆழப்படுத்துவதற்கான ரஷ்யாவின் உறுதியை வெளிப்படுத்தினார். பிராந்தியத்தில் முக்கிய மாற்றங்கள் நடைபெற்று வரும் வேளையில் செயலாளர் திரு பட்ருஷேவ் தலைமையிலான குழுவின் வருகை குறித்து பிரதமர் பாராட்டு தெரிவித்தார். இந்திய–ரஷ்ய கூட்டின் மீது தொடர்ந்து கவனம் செலுத்தி வரும் அதிபர் திரு புடினுக்கு தமது நன்றியை தெரிவிக்குமாறு செயலாளர் திரு பட்ருஷேவை பிரதமர் கேட்டுக்கொண்டார். இருதரப்பு உச்சி மாநாட்டில் கலந்துகொள்வதற்காக இந்தியா வரவுள்ள அதிபர் திரு புடினின் வருகையை தாம் ஆவலுடன் எதிர்பார்ப்பதாக பிரதமர் கூறினார்.
இந்தியா – ஜாம்பியா இடையே நீதித்துறை ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திரமோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா – ஜாம்பியா இடையே நீதித்துறை ஒத்துழைப்புக்கான புரிந்துணர்வு ஒப்பந்தத்திற்கு ஒப்புதல் அளிக்கப்பட்டது. சமீப ஆண்டுகளில், இந்தியா – ஜாம்பியா இடையேயான சமூக, கலாச்சாரம் மற்றும் வர்த்தக உறவுகள் சரியான திசையில் மேம்பட்டு வருகிறது. எனவே, நீதித்துறையில் இருநாடுகள் இடையே செய்து கொள்ளப்படவுள்ள ஒப்பந்தம், நல்லுறவுகளை மேலும் அதிகரிப்பதுடன், நீதித்துறை சீர்திருத்த நடவடிக்கைகளில் புதிய பரிமாணத்தையும் ஏற்படுத்தும்.
குஜராத் அம்பாஜி தீர்த்தத்தில் ஒலி,ஒளிக் காட்சியில் பங்கேற்குமாறு பக்தர்களுக்குப் பிரதமர் வேண்டுகோள்

குஜராத் அம்பாஜி தீர்த்தத்தில் ஒலி,ஒளிக் காட்சியில் பங்கேற்குமாறு பக்தர்களுக்குப் பிரதமர் திரு.நரேந்திர மோடி வேண்டுகோள் விடுத்துள்ளார். 51 சக்தி பீடங்களில் பரிக்கிரமா திருவிழா இன்று 7 மணி முதல் தொடங்குவதாக அவர் தெரிவித்துள்ளார். ஒலி,ஒளிக் காட்சியில் நமது புராணங்கள் காட்சிப்படுத்தப்படுகின்றன. இது குறித்து பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "குஜராத் மாநிலம் அம்பாஜி தீர்த்தத்தில் பக்தர்களுக்கு மிகவும் மங்களகரமான தருணம் வந்துள்ளது. இன்று மாலை 7 மணி முதல், 51 சக்திபீடங்களின் பரிக்கிரமா திருவிழா இங்கு தொடங்குகிறது. இதில் நமது புராணங்களின் கண்கவர் விளக்கத்துடன் கூடிய ஒளி, ஒலி காட்சியும் அடங்கும். இந்த மாபெரும் நிகழ்ச்சியில் நீங்கள் அனைவரும் பங்கு பெறுமாறு கேட்டுக் கொள்கிறேன்"
செயலர்கள் குழு பிரதமரிடம் எண்ணங்கள் மற்றும் ஆலோசனைகள் பகிர்வு

பிரதமர் கேட்டுக்கொண்டதற்கு இணங்க அரசாட்சி முறையின் பல்வேறு துறைகளில் மாற்றங்களைக் கொண்டுவர செயலர்கள் குழு தங்களின் எண்ணங்களையும் யோசனைகளையும் பிரதமரிடம் பகிர்ந்து கொண்டனர். “ஆரோக்கியமான இந்தியா, கல்வி பெற்ற இந்தியா” என்ற திட்டத்திறகான எண்ணங்களையும் ஆலோசனைகளையும் பிரதமர் திரு. நரேந்திர மோடியிடம் செயலர்கள் பகிர்ந்து கொண்டனர். மத்திய அமைச்சர்கள் திரு. ராஜ்நாத் சிங், திரு. மனோகர் பாரிக்கர், நித்தி ஆயோக்கின் துணைத்தலைவர் திரு. அரவிந்த் பானகரியா ஆகியோர் இந்நிகழ்ச்சியில் கலந்து கொண்டனர். விளக்க காட்சிக்கு பிறகு பார்வையாளர்கள் பலர் ஆலோசனைகளை வழங்கினர். இதுவரை நான்கு செயலர்கள் குழு பிரதமரிடம் அறிக்கை வழங்கியுள்ளன.
200 கோடி தடுப்பூசி டோஸ்களை கடந்திருப்பதற்காக பிரதமரை பில்கேட்ஸ் பாராட்டியுள்ளார்

விஞ்ஞானிகள், மருத்துவர்கள், செவிலியர்களின் கூட்டு முயற்சிகளை பிரதமர் பாராட்டியுள்ளார். இந்தியாவின் தடுப்பூசி இயக்கத்தை வெற்றிப் பெற செய்து வரும் விஞ்ஞானிகள், மருத்துவர்கள், செவிலியர்களின் கூட்டு முயற்சிகளை பிரதமர் திரு.நரேந்திர மோடி பாராட்டியுள்ளார். பில்கேட்சின் பாராட்டு ட்விட்டர் செய்திக்கு பதிலளித்து பிரதமர் கூறியிருப்பதாவது: “இந்தியாவின் தடுப்பூசி இயக்கம் வேகத்திலும், அளவிலும் மிகப் பெரியது. இது விஞ்ஞானிகள், மருத்துவர்கள், செவிலியர் உட்பட பலரின் இந்த கூட்டு முயற்சிகளால் இது சாத்தியமாகி உள்ளது. அதே சமயம் அறிவியலில் பாராட்டத்தக்க நம்பிக்கை கொண்டுள்ள இந்திய மக்கள் தங்களின் தடுப்பூசி தவணைகளை உரிய நேரத்தில் எடுத்துக் கொண்டனர்”.
ஆகஸ்ட் 3 ஆம் தேதி குஜராத்தில் பிரமரின் கரிப் கல்யாண் அன்ன யோஜனா திட்டப் பயனாளிகளுடன் பிரதமர் உரையாடல்

பிரதமர் திரு நரேந்திர மோடி, குஜராத்தில் பிரமரின் கரிப் கல்யாண் அன்ன யோஜனா திட்டப் பயனாளிகளுடன் 2021 ஆகஸ்ட் 3ஆம் தேதியன்று பிற்பகல் 12:30 மணிக்கு காணொலி மூலம் உரையாடுகிறார். இத்திட்டம் குறித்து மேலும் விழிப்புணர்வை ஏற்படுத்துவதற்காக. பொதுமக்கள் பங்கேற்புடன் கூடிய நிகழ்வு இந்த மாநிலத்தில் துவக்கப்படுகிறது. பிரதமரின் கரிப் கல்யாண் அன்ன யோஜனா திட்டம் பற்றி கொவிட்-19 பெருந்தொற்றால் ஏற்பட்டுள்ள பொருளாதார பாதிப்பினை குறைப்பதற்கும், மக்களுக்கு உதவுவதற்கும், பிரதமரின் கரிப் கல்யாண் அன்ன யோஜனா திட்டம், பிரதமரால் துவக்கப்பட்ட உணவுப் பாதுகாப்பு நலத்திட்டமாகும். இந்தத் திட்டத்தின் கீழ், தேசிய உணவுப் பாதுகாப்பு சட்டத்தினால் பலனடையும் அனைத்துப் பயனாளிகளுக்கும் நபருக்கு ஐந்து கிலோ வீதம் கூடுதல் உணவு தானியம் வழங்கப்படுகிறது. பிரதமரின் காணொலி உரையாடல் நிகழ்ச்சியில், குஜராத் மாநில முதல்வரும், துணை முதல்வரும் கலந்து கொள்கின்றனர்.
புதுதில்லியின் விக்யான் பவனில் தேசிய சரக்குப் போக்குவரத்துக் கொள்கையின் துவக்க விழாவில் பிரதமரின் உரை

மத்திய அமைச்சரவையில் உள்ள எனது நண்பர்களே, சரக்குப் போக்குவரத்து மற்றும் தொழில்துறைகளின் பிரதிநிதிகளே, இதர பிரமுகர்களே, தாய்மார்களே, அன்பர்களே! விடுதலையின் அமிர்த காலத்தில் இந்தியாவை வளர்ந்த நாடாக மாற்றுவதற்கான முக்கிய நடவடிக்கை இன்று எடுக்கப்பட்டுள்ளது. கடைக்கோடி பகுதி வரை விரைவான விநியோகத்தை உறுதி செய்வது, போக்குவரத்து சம்பந்தமான சவால்களுக்கு முற்றுப்புள்ளி வைப்பது, நேரத்தை சேமிப்பது, உற்பத்தியாளர்களின் செலவை குறைப்பது மற்றும் வேளாண் பொருட்கள் வீணாவதை தடுப்பதற்கு ஆக்கபூர்வமான முயற்சிகள் மேற்கொள்ளப்பட்டன. அதுபோன்ற நடவடிக்கைகளுள் ஒன்றுதான் இன்று அறிமுகப்படுத்தப்பட்டுள்ள தேசிய சரக்குப் போக்குவரத்துக் கொள்கை. இன்று நாம் உலக அளவில் ஐந்தாவது மிகப்பெரிய பொருளாதாரமாக இருக்கிறோம். நாடு வேகமாக மாறி வருகிறது. இன்று சிறுத்தைகளை நாம் விடுவிக்கிறோம். அவற்றின் வேகத்தைப் போலவே சரக்குகளை ஓரிடத்தில் இருந்து மற்றொரு இடத்திற்கு எடுத்துச் செல்ல விரும்புகிறோம். அதே வேகத்தில் நாடும் முன்னேற விழைகிறது. நண்பர்களே, இந்தியாவில் உற்பத்தி மற்றும் தற்சார்பு இந்தியா என்ற எதிரொலி இந்தியா மட்டுமல்லாது உலகம் முழுவதும் கூட ஒலிக்கிறது. மிகப்பெரிய ஏற்றுமதி இலக்குகளை இந்தியா நிர்ணயிப்பதோடு, அவற்றை நிறைவேற்றியும் வருகிறது. உற்பத்தி மையமாக இந்தியா வளர்ச்சி பெறுவது என்பது உலக நாடுகளின் மத்தியில் நிலைத்தன்மையை ஏற்படுத்தி வருகிறது. உற்பத்தியுடன் கூடிய ஊக்குவிப்புத் திட்டத்தை நாம் ஆய்வு செய்தால், உலக நாடுகள் அதனை ஏற்றுக் கொள்வதை நம்மால் அறிய முடியும். இதுபோன்ற சூழலில் தேசிய சரக்குப் போக்குவரத்துக் கொள்கை அனைத்துத் துறைகளிலும் புதிய வேகத்தை ஏற்படுத்தியுள்ளது. நண்பர்களே, கொள்கை என்பது மட்டுமே இறுதி முடிவு அல்ல. சொல்லப்போனால் அது வெறும் தொடக்கம் தான். கொள்கையும் செயல்திறனும் இணையும்போது தான் முன்னேற்றம் ஏற்படும். எனவே கொள்கை இறுதி செய்யப்படும்போது அரசு மற்றும் இந்த துறையில் ஈடுபட்டுள்ள ஜாம்பவான்களின் செயல்முறையும் பன்மடங்கு அதிகரிக்கிறது. எனினும் கொள்கை என்பது ஒரு வழிகாட்டியை போன்ற உந்து சக்தி. அதனால் இந்த கொள்கையை அரசின் ஆவணமாக மட்டுமே பார்க்கக் கூடாது. தனது கொள்கைகளை வடிவமைத்து, அமல்படுத்துவதற்கு முன்பு களப் பணிகளை இந்தியா தயார் செய்கிறது. அதனால் மட்டுமே அந்தக் கொள்கை வெற்றிகரமாக அமல்படுத்தப்பட்டு, முன்னேற்றத்திற்கான சாத்திய கூறுகள் ஏற்படுகின்றன. அந்த வரிசையில் தேசிய சரக்குப் போக்குவரத்துக் கொள்கையும் திடீரென அறிமுகப்படுத்தப்படவில்லை. எட்டு ஆண்டுகள் கடின உழைப்பின் பலனாக அது அமைந்துள்ளது. உள்கட்டமைப்பு மேம்பாடு, வர்த்தகத்தின் விரிவாக்கம் மற்றும் வேலைவாய்ப்புகளை அதிகரிப்பதற்கு தேசிய சரக்குப் போக்குவரத்துக் கொள்கையில் அபரிமிதமான வாய்ப்பு உள்ளது. இந்த வாய்ப்புகளை நாம் அனைவரும் ஒன்றிணைந்து பயன்படுத்த வேண்டும். இந்த உறுதிப்பாட்டுடன் மீண்டும் உங்கள் அனைவருக்கும் எனது நல்வாழ்த்துகளைத் தெரிவித்துக் கொள்கிறேன். நன்றி. பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1860267
உலக வானொலி தினத்தையொட்டி, மிகச் சிறந்த ஊடகத்தை செழுமைப்படுத்தும் வானொலி கேட்பவர்களுக்கு பிரதமர் வாழ்த்து

உலக வானொலி தினத்தையொட்டி, பிரதமர் திரு நரேந்திர மோடி அனைத்து வானொலி நேயர்களுக்கும் வாழ்த்து தெரிவித்துள்ளார். வானொலி என்னும் சிறந்த ஊடகத்தை செழுமைப்படுத்துபவர்கள் அதன் நேயர்கள் என்று அவர் கூறியுள்ளார். இதுகுறித்து பிரதமர் வெளியிட்டுள்ள தொடர் டுவிட்டர் பதிவுகளில் கூறியிருப்பதாவது; ‘’ வானொலி என்னும் அற்புதமான ஊடகத்தை தங்களது திறமை மற்றும் படைப்பாற்றலுடன் செழுமைப்படுத்தும் நேயர்களை உலக வானொலி தினத்தையொட்டி அதன் நேயர்கள் அனைவரையும் வாழ்த்துகிறேன். வீட்டில் இருந்தாலும், பயணங்களின் போதும், மற்ற நேரங்களிலும், வானொலி எப்போதும் மக்களின் வாழ்க்கையில் பிரிக்க முடியாத அம்சமாக உள்ளது. மக்களை இணைக்கும் அற்புதமான ஊடகம் வானொலியாகும்.’’ ‘’ மனதின் குரல் நிகழ்ச்சியை ஒட்டி, நேர்மறையான விஷயங்களை பகிர்ந்து கொள்ளும் பெரும் ஊடகமாக வானொலியை நான் திரும்பத் திரும்ப பார்க்கிறேன். மற்றவர்களின் வாழ்க்கையில் தரமான மாற்றத்தைக் கொண்டு வருபவர்களில் முன்னணியில் அவர்கள் உள்ளனர். இந்த நிகழ்ச்சிக்கு பங்களித்தவர்கள் அனைவருக்கும் நான் நன்றி தெரிவிக்க விரும்புகிறேன்.’’
ஒரு பதவி ஒரு ஓய்வூதியம் திட்டத்தின் கீழ் ராணுவத்தின் ஓய்வூதியதாரர்கள் / குடும்ப ஓய்வூதியதாரர்களின் ஓய்வூதியம் 2019 ஜூலை 1 முதல் திருத்தி அமைக்கப்படுவதற்கு மத்திய அமைச்சரவை ஒப்புதல் அளித்துள்ளது

ஒரு பதவி ஒரு ஓய்வூதியம் திட்டத்தின் கீழ் ராணுவத்தின் ஓய்வூதியதாரர்கள் / குடும்ப ஓய்வூதியதாரர்களின் ஓய்வூதியம் 2019 ஜூலை 1 முதல் திருத்தி அமைக்கப்படுவதற்குப் பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்தது. இதற்கு முந்தையகால ஓய்வூதியதாரர்களுக்கு 2018 ஆம் ஆண்டில் அதே பதவி மற்றும் அதே சேவைக் காலத்தில் இருந்த ஓய்வூதியதாரர்களின் குறைந்தபட்ச மற்றும் அதிகபட்ச ஓய்வூதியத்தின் சராசரி அடிப்படையில் மறு நிர்ணயம் செய்யப்படும். பயனாளிகள் 2019 ஜூன் 30 வரை ஓய்வு பெற்ற ராணுவ வீரர்கள் (2014 ஜூலை 1 அன்று முன்கூட்டியே ஓய்வு பெற்றவர்கள் நீங்கலாக) இந்த திருத்தப்பட்ட திட்டத்தின் கீழ் வருவார்கள். 4.52 லட்சம் புதிய பயனாளிகள் உட்பட ராணுவத்தின் ஓய்வூதியதாரர்கள்/ குடும்ப ஓய்வூதியதாரர்கள் என 25.13 லட்சத்திற்கும் அதிகமானோர் பயனடைவார்கள். சராசரிக்கும் கூடுதலாக ஓய்வூதியம் பெறுவோர் நலன் பாதுகாக்கப்படும். இந்தப் பயன் போரில் இறந்த வீரர்களின் மனைவியர் ஊனமுற்ற ஓய்வூதியதாரர்கள் உள்ளிட்ட குடும்ப ஓய்வூதியதாரர்களுக்கும் நீடிக்கப்படும். நிலுவைத் தொகை நான்கு அரையாண்டு தவணை முறைகளில் வழங்கப்படும். இருப்பினும், சிறப்பு மற்றும் தளர்த்தப்பட்ட குடும்ப ஓய்வூதியம் பெறுவோருக்கும் தீரச்செயல் விருது பெற்றவர்களுக்கும் ஒரே தவணையில் நிலுவைத் தொகை வழங்கப்படும். செலவினம் 31 சதவீத அகவிலைப்படி நிவாரணத்துடன் சேர்த்து திருத்தப்பட்ட ஓய்வூதியத்தை அமலாக்குவதற்கு ஆண்டுக்கு ரூ. 8,450 கோடி செலவாகும் என்று மதிப்பிடப்பட்டுள்ளது. 2019 ஜூலை 1 முதல் 2021 ஜூன் 30 வரை 17 % அகவிலைப்படி நிவாரணம், 2021 ஜூலை 1 முதல் 2021 டிசம்பர் 31 வரையிலான காலத்திற்கு 31% அகவிலைப்படி நிவாரணம் என்பதுடன் 2019 ஜூலை 1 முதல் 2021 டிசம்பர் 31 வரையிலான காலத்திற்கான நிலுவைத்தொகை ரூ. 19,316 கோடி என்று கணக்கிடப்பட்டுள்ளது. 3 7 தொகை அகவிலைப்படி நிவாரணத்தையும் சேர்த்து 2019 ஜூலை 1 முதல் 2022 டிசம்பர் 31 வரையிலான காலத்திற்கான நிலுவைத்தொகை ரூ. 23,638 கோடி என கணக்கிடப்பட்டுள்ளது. இந்தச் செலவு ஒரு பதவி ஒரு ஓய்வூதியத்தின் தற்போதைய கணக்கை விட கூடுதல் செலவாகும்.